**Opprop til partileder Trine Skei Grande:**

**Gjeninnfør utviklingsministerposten**

Utfordringene verden står overfor må sees og løses i sammenheng. FNs bærekraftsmål har gitt oss en marsjordre og hele regjeringen har ansvar for å sikre en samstemt politikk for utvikling. Det er nødvendig med en utviklingspolitikk som ser ut over og tjener et større formål enn norske særinteresser.

De undertegnede organisasjonene mener det er helt essensielt å gjeninnføre utviklingsministerposten, og støtter helhjertet opp om [Venstres krav om dette.](https://www.aftenposten.no/norge/politikk/i/Gv1MV/Klart-rad-fra-Grande-til-Solberg-Bytt-ut-europaministeren-med-en-utviklingsminister)

En utviklingsminister vil være avgjørende for at Norge kan få ut sitt potensiale i innsatsen for bærekraftig utvikling, menneskerettigheter og utryddelse av ekstrem fattigdom.

En utenriksminister har et annet mandat enn en utviklingsminister. Førstnevnte skal primært sikre Norges interesser, sistnevnte skal jobbe for utviklingslands interesser. Det er ikke alltid slik at disse sammenfaller, og når disse to slås sammen er det fare for at de norske interessene får råde.

Det er tre stortingsperioder til vi skal nå bærekraftsmålene. Målene er ambisiøse og regjeringen med statsministeren i spissen må levere en samstemt politikk der alt trekker i samme retning. Den nye regjeringen trenger en utviklingsminister som en avgjørende drivkraft for global bærekraftig utvikling framover.

Og sist, men absolutt ikke minst: Internasjonale normer og konvensjoner er også under stadig sterkere press. Vi ser og opplever at menneskerettighetene er under angrep over hele verden, i både fred- og konfliktsituasjoner. Verden trenger gode krefter til å yte motstand mot denne utviklingen, og Norge blir sett til av mange som et land med høy integritet som kan ha en naturlig lederrolle internasjonalt. Vi trenger en utviklingsminister som kan være en internasjonal vaktbikkje for menneskerettighetene og for de svakeste i verden.

Denne utviklingsministeren tror vi at Venstre kan få på plass. Vi heier på dere, og ønsker dere lykke til med de videre forhandlingene.

Dette oppropet er signert av følgende organisasjoner:

1. FN-sambandet
2. Kirkens Nødhjelp
3. Sex og Politikk
4. LNU
5. Støttekomiteen for Vest-Sahara
6. Publish What You Pay Norge
7. Mellomkirkelig råd
8. Atlas-Alliansen
9. Care Norge
10. Caritas Norge
11. Changemaker
12. Forum for utvikling og miljø
13. SLUG – Nettverk for rettferdig gjeldspolitikk
14. Digni
15. FORUT
16. LHL Internasjonal
17. Norges Vel
18. Normisjon
19. Norsk Folkehjelp
20. Norsk Folkehjelps Solidaritetsungdom
21. Adra Norge
22. Plan Norge
23. Press
24. Redd Barna
25. Regnskogfondet
26. Framtiden i Våre Hender
27. SAIH
28. Spire
29. Tax Justice Network Norge
30. Latin-Amerika-gruppene
31. Operasjon Dagsverk
32. Strømmestiftelsen
33. Norges Fredslag
34. Utviklingsfondet
35. RORG-samarbeidet
36. Fellesrådet for Afrika
37. FIVAS
38. Norges Kristne Råd
39. Afghanistan-komiteen
40. FOKUS
41. Fellesutvalget for Palestina
42. Norges Sosiale Forum
43. FIAN
44. Folkehøgskolenes Internasjonale Utvalg
45. Nettverk om Utdanning for Bærekraftig Utvikling
46. Freethem
47. Attac
48. Hei Verden
49. Norges KFUK/KFUM
50. WWF Verdens naturfond